9 vas ná protesoptrede in Delft | Netwerk24
Deur Warda Meyer 12 Augustus 2020 14:55
Die motorhuisdeur wat beskadig is tydens die brand.
'n Raadslid moes van ontstoke inwoners by The Hague-sport-en-ontspanningsentrum vlug toe hulle die strate ingevaar en infrastruktuur en 'n voertuig beskadig het.
Kol. Andrè Traut, Wes-Kaapse polisiewoordvoerder, sê nege mense is aangekeer en sal na verwagting binnekort op aanklag van openbare geweld en die oortreding van die Wet op Rampbestuur in die landdroshof in Bellville verskyn.
Traut sê wetstoepassers was in die gebied om te verhoed dat mense onwettige strukture daar oprig.
"Die skare het oproerig geraak en 'n gebou is aan die brand gesteek en 'n vlootvoertuig is beskadig. Hulle is uiteengejaag en die polisie is steeds in die gebied," sê Traut.
Die voertuig wat tydens protesaksie uitgebrand is.
Die motorhuisdeur van die ontspanningsentrum se stoorkamer het gebrand.
The Hague-ontspanningsentrum in Delft.
Volgens Zahid Badroodien, burgemeesterskomiteelid vir gemeenskapsdienste en gesondheid in die Kaapstad-metro, het die betoging begin nadat die stad se eenheid teen grondbesettings probeer keer het dat inwoners onwettige strukture oprig.
"Hulle het toe die ingangshek na die sentrum se parkeerterrein, asook 'n munisipale voertuig, beskadig."
Badroodien sê hoewel die skade groot is, kon die betogers nie tot in die sentrum kom nie en is die personeel ongedeerd. Die motorhuisdeur na die sentrum se stoorkamer is wel beskadig.
Past. Charles George, voorsitter van die gemeenskapspolisiëringsforum in Delft, sê die geweld in die gebied ruk handuit.
"Wetsgehoorsame inwoners se lewe word hierdeur in gevaar gestel. Ons het vandag vergader om agter die kap van die byl te kom, want terwyl daar geglo word die onluste gaan oor behuisingskwessies blyk dit asof misdadige elemente die jeug opstook om te betoog.
"Ons is baie ontevrede hieroor en wil alle rolspelers om 'n tafel kry om die probleem op te los. Ons kan nie toelaat dat raadslede geïntimideer word en uit die gebied verdryf word nie," sê hy.